Morten Wieghorst har været meldt tæt på jobbet som cheftræner i Rosenborg, men nu kan det muligvis blive en helt anden dansker, der sætter sig i trænersædet på Lerkendal.

Den norske avis Adressa, der følger Rosenborg meget tæt, skriver, at Kasper Hjulmand er et brandvarmt emne i den norske mesterklub. For to uger siden fastslog bestyrelsesformand Ivar Koteng, at feltet af kandidater var nede på tre, og den ene er Rini Coolen, der har været vikar, siden klubben fyrede Kåre Ingebrigtsen i juli.

Også den tidligere Dortmund-træner Peter Bosz har været sat i forbindelse med Rosenborg, og det har ligget i kortene, at trioen Wieghorst, Bosz og Coolen var de tre navne i spil i Rosenborg. Nu kan det meget vel tænkes, at Kasper Hjulmand i høj grad skal regnes med i ligningen - måske endda på bekostning af Morten Wieghorst.

Kasper Hjulmand står til dagligt i spidsen for FC Nordsjælland, men nærmer sig kontraktudløb.